SA model Katryn Kruger se sukses: Geluk, toeval of harde werk? | SARIE
FOTO: Caroline McClelland	Verwante Artikels
SA model Katryn Kruger se sukses: Geluk, toeval of harde werk?	deur Marguerite van Wyk
Die SA model Katryn Kruger is gesog by internasionale modehuise soos Louis Vuitton en Prada. Maar vir haar gesin is sy net ‘‘Katryntjie” en daar is groot opgewondenheid oor elke advertensie-veldtog. Só is daar ook uitgesien na SARIE se November 2012-modestorie met haar as model. Het die spreekwoordelike dobbelsteen maar net toevallig vir haar reg geval, of lê daar veel meer agter haar sukses? SARIE het met haar gesels…
“Ek glo nie aan toeval of geluk nie, maar aan God se plan. Hy het bestem dat ek op die regte tyd op die regte plek was. Die akteur en modelwerwer Robert Bester het my drie jaar gelede in ’n Kaapse winkelsentrum raakgesien en ’n modekontrak aangebied en my loopbaan het vlam gevat. Mense sê ek was lucky, maar dit was nie so eenvoudig nie. Daar was ook onsekerheid en opofferings. Modelwerk verg lang ure. Ek is dikwels lank weg van die huis, mis die gewone tiener- en gesinsdinge en is dikwels alleen in ’n vreemde stad. Soos alle gelowiges het ek ook soms vrae oor die Godsplan.
Natuurlik is ek dankbaar vir groot loopbaan-hoogtepunte. Verlede jaar het ek byvoorbeeld saam met die beroemde Amerikaanse fotograaf Steven Meisel aan die modehuis Prada se Lente 2012-klerereeks gewerk. Kort daarna het my eerste loopplankwerk in Parys vir die modehuis Givenchy se Lente/Somer 2012-modevertoning gevolg. Ek is ook in 2012 as een van die Top 10 Faces [nuwe modelle wat internasionaal begin naam maak het] aangewys. Die ‘moederowerste van mode’, Anna Wintour, redakteur van die Amerikaanse Vogue, wou my hierna persoonlik in haar kantoor in New York ontmoet. Ek was al in onder meer die Russiese, Franse, Duitse en Japanse uitgawes van Vogue. Top-fotograwe soos die Peruaan Mario Testino en die Brit David Sims het my meer oor dié bedryf geleer. Ek weet nie wat die toekoms inhou nie, maar ek glo dit sal goed gaan.
Donna McCallum, ‘n leefstylafrigter van Kaapstad, glo weer vas in die krag van serendipity – oftewel “gelukkige toeval”. Sy glo jy kán jou drome waar maak. Haar raad is: